題千秋觀懷賀亭
作者：陸游
朝代：宋

paragraphs: 河湟使典珥左貂，曲江相君謝不朝。
宫中玉環狐作妖，黠虜旁窺心已驕。
天維欲絕地軸搖，有識凜凜憂宗祧。
賀公託言師松喬，黄冠徑歸侶漁樵。
老馬立仗不自聊，去如鸞鳳冲烟霄。
傾都祖餞擁渭橋，賢哉大夫脱塵囂。
揚州渡江木蘭橈，入東夜聽錢塘潮。
我來故祠竹蕭蕭，黄冠野服傳生綃。
詞卑愧匪英瓊瑤，空采蘋藻奠桂椒。
虛堂斷香閉寂寥，遺魂零落何由招。